# Mødeidé: Banko

**Praktisk**

Målgruppe: Puslinge og tumlinge

Varighed: 1 time

Materialer: Papir og skriveredskaber + evt. præmier

**Beskrivelse**

Til online banko stiller lederne en række opgaver, som børnene hver især skal løse. Når opgaven er løst kan man vælge, at alle børnene kan melde deres svar ind eller at et par børn vælges til at sige deres svar højt (afhænger af, hvor mange spillere man er). Opgavesvarene udgør de tal, som ’trækkes’ og som børnene må strege over på deres bankoplade.

**Forberedelse**

Send et link til videoopkaldet til børnene (forældrene) inden mødet. Bed børnene om at have papir og skriveredskaber klar til mødet.

Inden mødet laver lederne en stor plade med alle tallene på, så man løbende kan strege de tal over, som bliver trukket.

Hvis I ønsker at dele præmier og sidegevinster ud, så forbered dem inden mødet.

**Selve mødet**

Alle børn tegner et par bankoplader med fx 9 kolonner hen og 3 rækker ned. De skriver 3 tal fra 1-50 i hver række. I kan starte med at spille et par rækker fuldt og derefter pladen fuld.

Hvis I trækker et tal, som allerede ér blevet trukket, så kan I fordoble summen. Hvis summen bliver mere end 50, så halvér i stedet for. Hvis I mest trækker lave tal, så kan I også lave den regel, at tallene ganges med fx 2 eller 3, så I også får nogle høje tal.

Idéer til opgaver, som I kan trække tal efter:

1. Hvor mange personer er med til banko i alt?
2. Hvor lang er den længste fod i jeres familie?
3. Hvor mange ‘håndskridt’ som trillebør kan den, som kan tage flest, gå?
4. Hvor mange knive er der i jeres køkkenskuffe?
5. Hvor mange T-shirts kan du få på på 1 minut?
6. Hvor mange blyanter har du i dit penalhus?
7. Hvor gammel tror du, at X-leder er? Hvad med Y-leder?
8. Hvor mange toiletruller kan du stable til et tårn?
9. Find en terning. Den, som først kan slå en 6’er, må slå én gang til og dette tal trækkes
10. Alfabet Kimsleg: Find en ting, som starter med A, én med B og én med C. Den første må slå med terningen to gange og læg tallene sammen. Dette tal trækkes.
11. Hvor mange år er din familie tilsammen?
12. Gå udenfor - hvor mange træer kan du se fra jeres hoveddør?
13. Hvor mange kolbøtter kan du slå på 1 minut?
14. Den, som først kan finde tre grydeskeer, må vælge et tal
15. Hvor mange fødder har kæledyrene i din familie tilsammen?
16. Hvor mange potteplanter har I i jeres hus?
17. Hvor mange sekunder kan I stå på 1 ben med lukkede øjne?
18. Hvor mange blå ting er der i det rum, som I sidder i?
19. Hvor gammel er den ældste person du kender?
20. Hvor gammel er den yngste person du kender?
21. Hvor mange skridt er der fra jeres fordør og ud til fortovet?
22. Hvor høj er du?
23. Hvilket husnummer bor du i?
24. *Find selv på flere …*